Arne Jørgensen (redaktør)

Arne Jørgensen (født 6. mai 1922 i Oslo, død 22. mars 2017 samme sted) var en norsk pressemann og politiker hjemmehørende i Norges Kommunistiske Parti. Han var ansvarlig redaktør i NKPs avis Friheten mellom 1967 og 1990.

Han vokste opp i fattige kår på Åssiden i Lier kommune, nå Drammen. Han kom fra en typisk «jernbanefamilie», - faren var lokomotivreparatør og fire av Arnes elleve søsken fikk etter hvert jobb ved jernbanen.

Arne Jørgensen selv begynte i jobb som avisbud for Drammens Tidende og Buskerud Blad, før han kom i lære som snekker.

Under krigen kom han med i motstandsbevegelsen i distriktet, kom i Gestapos søkelys og måtte flykte til Sverige i mars 1945. Erfaringene hans i motstandskampen bidro til at han sluttet seg til den kommunistiske bevegelsen.

Etter krigen begynte han å jobbe på et elektrisk verksted, og engasjerte seg i politikken i NKP - han representerte partiet i Lier kommunestyre og i Drammen bystyre.

I 1953 ble han leder for partiets ungdomsorganisasjon, da han etterfulgte Reidar T. Larsen som formann i Norges Kommunistiske Ungdomsforbund. Fra 1957 til 1990 var han også medlem av NKPs sentralstyre.

I 1957 begynte Jørgensen som journalist i NKPs avis Friheten. Etter stridigheter innad i partiet tok han i 1967 over som redaktør i avisen, etter Jørgen Vogt. Denne stillingen hadde han helt fram til 1990.

Ved siden av redaktørjobben akslet han tillitsverv i Ungdommens Selvbyggerlag og Norske Boligbyggelag.

Jørgensen var tidlig på 1970-tallet engasjert i prosessen rundt dannelsen av Sosialistisk Valgforbund, da det var snakk om å innlemme både NKP, SF, AIK og grupperinger av uavhengige sosialister i et nytt parti, - det senere SV. Jørgensen representerte valgforbundet i Oslo bystyre og skolestyre, og var vara til Stortinget i perioden 1972-1976. Da samlingsbestrebelsene endte i et skisma mellom NKP og de andre grupperingene valgt imidlertid Jørgensen å forbli i NKP.

Bibliografi 
 Død over de tyske okkupanter. De norske kommunistenes motstandskamp 1940 – 1945 (sammen med Birger Bakken, Åge Fjeld og Reidar T. Larsen). Informasjonsforlaget (1998) ISBN 82-994859-0-8

Referanser

Kilder 
 Lars Borgersrud og Terje Halvorsen: «Raus og optimistisk : Friheten-redaktør Arne Jørgensen (1922-2017) til minne», Klassekampen 31. mars 2017, side 36

Norske redaktører
Personer fra Oslo